Source: http://spoluprehviezdoslavov.sk/seria-troch-novych-verejnych-pripomienkovych-konani-v-obci/
Timestamp: 2020-05-25 19:59:46+00:00
Document Index: 14406026

Matched Legal Cases: ['§ 2', '§ 2', '§ 2', '§ 4', '§ 5', '§ 5', '§ 6', '§ 4', '§ 6', '§ 6', '§ 4', '§ 6', '§ 4', '§ 7', '§ 9']

Séria troch nových verejných pripomienkových konaní v obci Hviezdoslavov - Spolu pre lepší Hviezdoslavov
23. februára 2018 hviezdoslavov, konanie, navrh, prijmy, referendum, rozpocet, ucet, ulice, vydavky, vzn
Odvčera začína v obci Hviezdoslavov bežať 10-dňová lehota na verejné pripomienkovanie hneď dvoch Všeobecných záväzných nariadení a jedného návrhu Záverečného účtu obce za rok 2017. Využite, prosím, svoje občianske právo a vyjadrite konštruktívne doleuvedenými možnosťami svoj názor v prípade, že chcete návrh pripomienkovať. Je to naša spoločná obecná kasa a je maximálne nevyhnutné pristupovať k týmto peniazom (v prípade Návrhu Záverečného účtu) zodpovedne, tak ako ku nim pristupujeme napríklad v každej jednej našej domácnosti. Pripomienkou možno v určenej lehote navrhnúť nový text alebo odporučiť úpravu textu, a to – doplnenie, zmenu, vypustenie alebo spresnenie pôvodného textu, Z pripomienky musí byť zrejmé, kto ju predkladá, inak k nej navrhovateľ nariadenia nemusí prihliadať.
Verejné pripomienkové konanie Návrhu Záverečného účtu obce za rok 2017 nájdete TU
Verejné pripomienkové konanie Návrhu VZN o organizácii miestneho referenda nájdete TU
Verejné pripomienkové konanie Návrhu VZN o urč. názvov ulíc a iných verejných priestranstiev je TU
Dňom vyvesenia návrhu začína plynúť 10-dňová lehota, počas ktorej môžu právnické osoby a fyzické osoby uplatniť pripomienku k návrhu Záverečného účtu:
písomne – na adresu – Obecný úrad č. 8, 930 41 Hviezdoslavov
elektronicky – na adresu ekonom@hviezdoslavov.sk
ústne – do zápisnice počas úradných hodín obecného úradu (tie nájdete TU)
Pokojne môžete horeuvedené dokumenty komentovať v tejto téme alebo v našej Komunite na Facebook-u TU.
UPDATE 7.3.2018
Anonym, ktorý si neželal byť menovaný pripomienkoval Návrh VZN o organizácii miestneho referenda, ktoré som na jeho podnet poslal Obecnému úradu. Prostredníctvom tohto komunitného webu nám zaslal 12 pripomienok k návrhu Všeobecne záväzného nariadenia o organizácii miestneho referenda v obci Hviezdoslavov z dôvodov čo najväčšej účasti oprávnených občanov na rozhodnutiach o dôležitých veciach samosprávy obce, z dôvodu čo najväčšej transparentnosti priebehu miestneho referenda a v prípade, ak ide o petíciu skupiny obyvateľov obce, aby miestne zastupiteľstvo a starosta nebojkotovali a nezmarili referendum. Odporúča úpravy textu a to:
V § 2 ods. 5 doplniť vetu znením: “ ,v prípade ak ide o petíciu skupiny obyvateľov obce, zásadne v súčinnosti s petičným výborom.“
V § 2 ods. 6 doplniť za časť vety: “ ,ktorí nemôžu byť členmi petičného výboru“ znením: “ ,overujú aspoň štyria členovia, určení členmi petičného výboru.“
V § 2 ods. 7 vypustiť časť vety: “ ,ako aj iným spôsobom, ktorý určí obecné zastupiteľstvo.“ nahradiť znením: “ a zašle každému oprávnenému občanovi oznámenie o vyhlásení miestneho referenda v ktorom, okrem nižšie uvedeného, uvedie spôsob úpravy hlasovacieho lístka.“ V pôvodnej vete sa potom spojka a pred slovom „webovom“ nahradzuje čiarkou.
V § 4 ods. 2 v písm. h) upresniť poslednú časť vety “ a otázky nesmú byť navzájom podmienené“, znením: “ ,otázky nesmú byť navzájom podmienené a v prípade vyhlásenia referenda na základe petície obyvateľov obce otázky musia byť odsúhlasené zásadne petičným výborom.“
V § 5 ods. 2 vypustiť znenie „5 dní“ a nahradiť ho novým znením: „11 dní“.
V § 5 ods. 5 vypustiť znenie „deň “ a nahradiť ho novým znením: „5 dní „.
doplniť § 6 ods. 1 o: písm. a) V prípade vyhlásenia referenda na základe petície obyvateľov obce (§ 4 ods. 2 písm. c) komisiu pre miestne referendum tvorí člen, ktorého do nej navrhlo obecné zastupiteľstvo a členovia, ktorých do nej navrhol petičný výbor petície obyvateľov obce.
V § 6 ods. 5 v texte vypustiť slovo: „žrebom“
doplnenie § 6 ods. 7 o: písm. c) V prípade vyhlásenia referenda na základe petície obyvateľov obce (§ 4 ods. 2 písm. c) funkcia člena komisie pre referendum, ktorého navrhol petičný výbor zaniká iba jeho odvolaním petičným výborom.
doplnenie § 6 ods. 8 o: písm. a) V prípade vyhlásenia referenda na základe petície obyvateľov obce (§ 4 ods. 2 písm. c) na uvoľnené miesto člena komisie, ktorého navrhol petičný výbor, nastupuje náhradník, ktorého navrhne petičný výbor.
Zmenu pôvodného textu v § 7 ods. 1 v písmene b) časť vety: “ ,v jednom je napísané „áno“, v druhom „nie“, nahradiť novým znením: “ ,pod jedným je napísané „áno“, pod druhým „nie“,“
V § 9 ods. 1 bodku na konci vety nahradiť čiarkou a doplniť o znenie: “ ,nezávislí občianski aktivisti a osoby Združenia pre spravodlivé voľby Občianske oko ’98.“
Obrázok: canadianbusiness.com